Dit is asof die lig van die Nuwe Testament hier in Dawid se optrede deurskyn. Dawid het Saul in sy mag in die grot by die skaapkrale. Dit is asof die Here self vir Saul in Dawid se mag gee. Maar Dawid slaan nie sy hand aan Saul se lewe nie. Selfs die mantelpunt wat hy ongemerk afgesny het, pla sy gewete.
Dawid tree ongelooflik wys en koninklik hier op. Hy skep ruimte vir God om op te tree, deurdat hy weier om die reg in eie hande te neem. En dit alles is gebaseer op sy vertroue dat die Here sal sorg, sy saak sal behartig, en reg sal laat geskied aan hom. Dit is inspirerend en bemoedigend.